ועדת הכלכלה, כנסת 20, פרוטוקול מספר 442, 2017-02-13 13:40

איתן כבל: אנחנו עוברים לנושא הבא: אי מיצוי זכויות אזרחים ותיקים בקבלת הטבות ממשרד הבינוי והשיכון.

איתן כבל: ראשונת הדוברים היא חברת הכנסת יוליה מלינובסקי.

איתן כבל: איציק שמולי לא נמצא.

איתן כבל: נורית קורן ויגאל גואטה נמצאים כאן.

איתן כבל: אורי מקלב לא נמצא וטלי פלוסקוב לא נמצאת.

יוליה מלינובסקי: כבוד היושב-ראש, תודה רבה.

יוליה מלינובסקי: אנחנו באיחור של 20 דקות.

יוליה מלינובסקי: אשתדל לקצר ולתמצת ולהכניס אתכם לאווירה אחרת, אווירה פחות חגיגית, אפילו הייתי אומר שמדובר בנושא כאוב.

יוליה מלינובסקי: קודם כול אני רוצה להגיד לך, כבוד היושב-ראש, שהיום אישרנו בהכנה לקריאה הראשונה את חוק המאבטחים.

יוליה מלינובסקי: אני יודעת שהנושא קרוב ללבך וביחד אני מאמינה שבשבוע הבא תהיה הצבעה בקריאה הראשונה.

יוליה מלינובסקי: תודה רבה, אתה עזרת לי לאורך כל הדרך.

יוליה מלינובסקי: בשנת 2008 נכנסה לתוקף תוכנית ממשלתית, סיוע בתשלום משכנתאות לאזרחים ותיקים.

יוליה מלינובסקי: אדוני אביגדור יצחקי, אתה אמנם ותיק אבל אתה לא במצב כזה.

יוליה מלינובסקי: למה?

יוליה מלינובסקי: כי אתה לא חי על קצבת זקנה והבטחת הכנסה בלבד וסביר להניח שאתה כבר לא משלם משכנתה.

יוליה מלינובסקי: התקבלו שתי החלטות ממשלה בשנים 2008 ו-2007 שהכירו בכך שיש אנשים בגיל מבוגר, בני 70 שחיים על קצבת זקנה והבטחת הכנסה בלבד ועדיין משלמים משכנתה.

יוליה מלינובסקי: כפי שאתם מבינים, המצב הזה קשה מאוד.

יוליה מלינובסקי: האנשים האלה לא קנו דירות במגדלי אקירוב או במגדלי יוקרה בתל-אביב.

יוליה מלינובסקי: אלה דירות פשוטות בלבד.

יוליה מלינובסקי: לא אגלה פה סודות אם אגיד שרובם עולים משנות התשעים.

יוליה מלינובסקי: האנשים האלה קנו דירות בגיל מבוגר, לא הספיקו לצבור פנסיות כי חוק פנסיה חובה נכנס רק ב-2008 ואז הגיעו למצב בלתי נסבל, שהם חיים על גרושים.

יוליה מלינובסקי: המדינה הכירה בסיטואציה הזאת, המדינה הכירה במצב של האנשים והיא מתייחסת לשתי קטגוריות: קצבת זקנה והבטחת הכנסה או נפגעי הנאצים.

יוליה מלינובסקי: אלא מה, משום מה התוכנית הזאת לא מבוצעת מספיק.

יוליה מלינובסקי: יש קריטריונים – על הקריטריונים אדבר בהמשך – שהם מאוד לא ברורים בעיניי, מגיל 70.

יוליה מלינובסקי: מה, עד גיל 70 אדם עדיין יכול לעבוד ולהתקיים?

יוליה מלינובסקי: מה חשבו?

יוליה מלינובסקי: הסכומים הם לא בשמים.

יוליה מלינובסקי: הגיע הזמן לחשוב מה עושים עם הסכומים.

יוליה מלינובסקי: יש לי פה טבלה שעל-פיה מדובר על עזרה של 150 או 220 שקלים בחודש, תלוי באיזה מצב, באיזה גיל.

יוליה מלינובסקי: יש פה עיוות של הפריפריה כי כדי לזכות בתוכנית הזאת ולקבל סיוע נקבע שאם אתה משלם משכנתה של 500 שקלים בחודש באזור עדיפות לאומית או 800 שקלים בחודש במרכז אתה זכאי.

יוליה מלינובסקי: אלה מה, לא הגדירו ממתי.

יוליה מלינובסקי: מתי שקנית את הדירה?

יוליה מלינובסקי: מתי שהתוכנית התחילה?

יוליה מלינובסקי: מתי שהגעת לגיל 70?

יוליה מלינובסקי: לא ברור.

יוליה מלינובסקי: זאת אומרת שאם אני קניתי פעם דירה במעלה אדומים, שפעם הייתה באזור עדיפות לאומית, הגעתי לגיל 70 והיום זה כבר לא אזור עדיפות לאומית.

יוליה מלינובסקי: אני מגיעה למשרד ושואלת: אני משלמת משכנתה של 450 או 500 שקל בחודש.

יוליה מלינובסקי: אומרים לי: לא, אנחנו לא יודעים בדיוק איך לשייך.

יוליה מלינובסקי: עשיתי את הבדיקה, ביקשתי מאנשים להתקשר למוקדנית.

יוליה מלינובסקי: הם לא יודעים איך לשייך את זה.

יוליה מלינובסקי: זאת אומרת, הכניסו קריטריון של אזור עדיפות לאומית בלי לשייך את זה למשהו.

יוליה מלינובסקי: אבל כל זה עדיין בגדר סביר.

יוליה מלינובסקי: אם חשבתם שזה לא סביר, בסדר, אז תיכף אסביר לכם מה העיוות פה.

יוליה מלינובסקי: המשרד עשה תוכנית עבודה שפועלת מאז 2008, אבל אנשים לא יודעים עליה.

יוליה מלינובסקי: בתוכנית כתוב במפורש: אין צורך בפנייה למשרד, לבנקים למשכנתאות או לספקי סיוע לצורך קבלת השתתפות בהחזר משכנתה.

יוליה מלינובסקי: זאת אומרת, המדינה אמרה דבר פשוט: אל תפנו אלינו, אנחנו יודעים עליכם הכול ואם אתם זכאים אתם תקבלו.

יוליה מלינובסקי: אבל מתברר – ותאמין לי, כבוד היושב-ראש, עשיתי על זה עבודת מחקר רצינית מאוד, כולל מכתבים שהמשרד שיגר לבנקים וכן הלאה – המשרד לא יודע.

יוליה מלינובסקי: כשהתוכנית הזאת התחילה, בתוכה היו 3,000 משפחות.

יוליה מלינובסקי: נכון לרגע זה בתוכנית הזאת נמצאות 1,400 משפחות.

יוליה מלינובסקי: למה?

יוליה מלינובסקי: אתה חושב שהם ימותו בינתיים?

יוליה מלינובסקי: לא.

יוליה מלינובסקי: כי המשרד לא עשה כלום, ממש כלום, אפס כדי להביא לידיעת הציבור את העובדה שקיים סיוע כזה.

יוליה מלינובסקי: מה שהצלחתי להוציא ומה שהצלחתי למצוא – והאמן לי שעשינו על זה עבודת מחקר – זה הודעה אחת לעיתונות של המשרד שפורסמה בשנת 2010 בשפה העברית, וזה הכול.

נורית קורן: אם הסתיים זמן הדיבור שלה אני מבקשת שתיתן לה את הזמן שלי.

איתן כבל: נראה לי שהיא עשתה עבודה מדהימה.

יוליה מלינובסקי: פניתי למשרד ונפגשתי עם אנשיו.

יוליה מלינובסקי: התברר שהם בנו על כך שהבנקים יעבירו להם מידע על מי שמשלם משכנתה, אבל הבנקים זלזלו בזה ולא מעבירים, אין להם זמן, אין להם רצון.

יוליה מלינובסקי: מכל הבנקים, רק בנק המזרחי ובנק הפועלים מעבירים מידע, ואני בספק אם זה מידע מלא.

יוליה מלינובסקי: כל שאר הבנקים לא מעבירים מידע.

יוליה מלינובסקי: מזה נובע שמשרד הבינוי והשיכון לא יודע.

יוליה מלינובסקי: אבל אני לא מקבלת את זה שהם לא יודעים כי אם הם היו רוצים לדעת הם היו יודעים.

יוליה מלינובסקי: פניתי למועצה הלאומית לכלכלה ושאלתי שאלה פשוטה, כי בעיני זה גוף-על.

יוליה מלינובסקי: כן, אדוני, אני עושה עבודה ואני גם מקבלת תשובות.

יוליה מלינובסקי: התשובה שקיבלתי מאוד-מאוד כואבת, שנכון לעכשיו, כפי שהזכרתי קודם, 1,400 משפחות מקבלות סיוע, אבל לפי המועצה הלאומית לכלכלה זה 10,000 משפחות.

יוליה מלינובסקי: זאת אומרת, היום המדינה מסתירה מאנשים מידע על סיוע המגיע להם של בין 150-300 שקל בחודש.

יוליה מלינובסקי: האנשים האלה חיים על קצבת זקנה והבטחת הכנסה של 3,000 שקל בחודש.

יוליה מלינובסקי: אני מכירה אותם, אני רואה אותם בעיניים, אני נפגשת איתם.

יוליה מלינובסקי: אלה קשישים בני 78, אדם שיש לו עוד 5 שנים לשלם משכנתה בגיל הזה והוא לא מקבל את הסיוע הזה ומעולם לא קיבל.

יוליה מלינובסקי: יתרה מזאת, דבר אחרון, אם אתם חושבים שאין כסף הרי זו טעות.

יוליה מלינובסקי: יש כסף, המשרד נמצא בתת-ביצוע של התוכנית.

יוליה מלינובסקי: אם תרצה הכנתי לכם חומר, אם אתם מתקשים להגיע לזה, כולל מרכז המחקר והמידע של הכנסת של הכנסת, כולל הכול.

יוליה מלינובסקי: המשרד בתת-ביצוע לפי המועצה הלאומית לכלכלה.

יוליה מלינובסקי: אני רוצה לצטט כדי שתפנימו.

יוליה מלינובסקי: בוועדת הכספים אנחנו מעבירים עודפים –אז זה העודפים.

יוליה מלינובסקי: בשנת 2009 תוקצבו 65 מיליון שקל, ביצוע אפס.

יוליה מלינובסקי: בשנת 2010 תוקצבו 70 מיליון שקל, ביצוע 10 מיליון שקל.

יוליה מלינובסקי: בשנת 2015 תוקצבו 11 מיליון שקל והביצוע היה 3.5 מיליון שקל.

יוליה מלינובסקי: אז המשרד כן יודע שיש לו תת-ביצוע, המשרד כן יודע שלא כל הזכאים מקבלים.

יוליה מלינובסקי: פשוט לא עושים דבר וחצי דבר, וזה מ-2008.

יוליה מלינובסקי: נפגשתי עם השר גלנט, הסברתי לו את גודל האסון.

יוליה מלינובסקי: מבחינתי זה החיים.

יוליה מלינובסקי: 150 שקל בחודש זה עוד יומיים של אוכל, של תרופות.

יוליה מלינובסקי: זה החיים.

יוליה מלינובסקי: פשוט צריך לראות את האנשים האלה ולראות איפה הם חיים.

יוליה מלינובסקי: השר גלנט אמר לי שהמשרד התחיל לפעול בנושא.

יוליה מלינובסקי: הם יעשו עכשיו הצלבות ביניהם.

יוליה מלינובסקי: סוף-סוף שר שמוכן לעשות הצלבות ולהבין איך המערכות עובדות.

יוליה מלינובסקי: עד סוף חודש מאי הם הבטיחו לשלוח מכתבים בבקשה לפנות ולקבל סיוע כביכול לכל הזכאים הפוטנציאליים.

יוליה מלינובסקי: סיכמתי שבינתיים אנשים יכולים לפנות באופן וולונטרי, ואעשה על זה מסע הסברה, שהם יפנו בעצמם למשרד כי מגיע להם לקבל רטרואקטיבית מ-2008, סכומים עד 10,000 שקל שהם יכולים לקבל.

יוליה מלינובסקי: אז כבר עכשיו, עצם זה שאנחנו מקיימים דיון בוועדה, אנחנו מתקנים את העיוות כי אנשים יקבלו כסף ואעשה למען זה הכול.

יוליה מלינובסקי: בעזרת השר, בשיתוף פעולה, אפילו נפרסם את זה בשפות שונות כי רוב הציבור הזה הוא דובר רוסית כמובן.

יוליה מלינובסקי: נשלח את המכתבים לכל הזכאים כי הם, לצערי הרב, אביגדור יצחקי, כלכלית לא נמצאים במצבך, לצערי הרב.

איתן כבל: יוליה מלינובסקי, קודם כול, כל הכבוד.

איתן כבל: עשית עבודה מדהימה.

איתן כבל: יישר כוח מכל הלב על העבודה שעשית.

איתן כבל: ארצה לסכם, כדי שנצא מפה עם תוצאה ממשית ומעקב אחר הדברים.

יוליה מלינובסקי: בדיוק, אני רוצה לבקש שיהיה מעקב אחר הדברים.

איתן כבל: בבקשה, רונן כהן.

<רונן כהן: אני סמנכ"ל בכיר לאכלוס, אני מטפל גם בסוגיה הזאת.

יוליה מלינובסקי: ממך קיבלתי תשובות.

<רונן כהן: נכון, התכתבנו.

<רונן כהן: אני גם רוצה להגיד לך שעשית עבודה טובה ולא ויתרת ולא הסתפקת בתשובות כאלה או אחרות.

<רונן כהן: רק למען הדיוק כדאי לציין שלפני כשנה – צירפתי לך מכתב – פניתי ביוזמתי לבנקים, לא בעקבות אף פנייה אליי.

<רונן כהן: היה לנו ברור שיש פה פער ושאנחנו חייבים לעשות משהו יותר מזה.

<רונן כהן: פנינו לבנקים.

<רונן כהן: בסיס הנתונים שלנו הוא רק מן הבנקים כי אנשים מגיעים לבנקים לקבל את התעודה.

<רונן כהן: הם בעצם באים לבנקים ושם המידע מצטבר.

יוליה מלינובסקי: מצאתי לך דרך אחרת.

יוליה מלינובסקי: דיברתי עם ביטוח לאומי ונאמר שיש דרך אחרת.

<רונן כהן: קודם כול אני אומר לך, איזו דרך שתציגי לי שהיא טובה יותר מחר נבצע את זה.

יוליה מלינובסקי: יופי, מצוין.

<רונן כהן: אני רוצה לתאר את הסיטואציה הנוכחית.

<רונן כהן: אנחנו פנינו מיוזמתנו.

יוליה מלינובסקי: צריך גם לצאת בקמפיין.

<רונן כהן: אין צורך שלעשות קמפיין למאות אלפי אנשים כאשר מדובר בכמה אלפי אנשים.

<רונן כהן: צריך להיות קמפיין ממוקד כדי להגיע לקבוצה הזאת.

נורית קורן: זה לא בעיה היום.

<רונן כהן: ככל שנצטרך אנחנו רוצים למקד את הקשר עם הזכאים הפוטנציאליים, שכל אחד מהם ידע.

יוליה מלינובסקי: אסביר לך אחר-כך מה צריך לעשות.

יוליה מלינובסקי: אני מכירה את האוכלוסייה הזאת.

<רונן כהן: אבוא ואלמד ממך מה צריך לעשות כדי שזה ייעשה.

יוליה מלינובסקי: אבל אם הם היו חייבים לך כסף היית מאתר אותם מייד.

<רונן כהן: אני רוצה לחזור שוב, אף אחד לא היה חייב לי כסף.

<רונן כהן: לא פנית אליי לפני כן ואני פניתי לבנקים לפני שנה.

<רונן כהן: חוץ מזה פניתי בתלונה למפקחת על הבנקים בבקשה להתגייס ולסייע.

<רונן כהן: ואכן היא התגייסה והתברר שהייתה איזו תקלת תקשורת.

<רונן כהן: באמת הייתה בעיה והבנקים לא מסתתרים ולא מנסים להתחמק מן הדבר הזה.

<רונן כהן: הם הודיעו שנוצרה איזו אי-הבנה והם יעבירו לנו את כל המידע שצריך.

<לאה ורון: מתי הם הודיעו לכם שהם יעבירו לכם את כל המידע שצריך?

<רונן כהן: קיבלתי תשובה מהמפקחת על הבנקים לפני שבוע, ביום חמישי, ללא קשר להליך הזה.

<רונן כהן: נעשה את זה באמצעות הבנקים.

<רונן כהן: אם יש דרך באמצעות הביטוח הלאומי כך נעשה, עד שנגיע לאחרון האנשים.

<רונן כהן: אני מעריך שלא מדובר ב-10,000 אנשים אבל אין מגבלה מן הבחינה הזאת וככל שיהיה צורך נגיע עד אחרון האנשים.

איתן כבל: אני רוצה לסכם.

איתן כבל: קודם כול, תודה למציעים, ובראשם יוליה מלינובסקי.

איתן כבל: זה נושא אמיתי.

איתן כבל: אם אין חבר כנסת או חברי כנסת ששמים לב לעניין הוא חומק לו מתחת לרדאר "ולא נודע כי באו אל קרבה", הוא פשוט נעלם.

איתן כבל: כל יום שעובר מוציא עוד אנשים מן המעגל, שיכולים היו לזכות בהטבות האלה.

איתן כבל: יוליה מלינובסקי, לפני שאאפשר לך להעלות את ההצעה שלך לפתרון, אני מבקש שתעבירי לנו פירוט של הנקודות.

איתן כבל: אני רוצה לקבל תשובות.

איתן כבל: זה שהשר אמר לך בשיחה שיהיה פתרון בחודש מאי זה לא עוזר לי.

<רונן כהן: אני חושב שיש פה ערבוב.

<רונן כהן: במאי אנחנו מדברים על עשרות אלפים שאנחנו מתכוונים לפנות אליהם, לא רק האנשים שמדברים עליהם כאן.

<רונן כהן: במאי מדובר על קבוצה אחרת לגמרי.

איתן כבל: יוליה מלינובסקי, אני רוצה לקבל את כל הדברים האלה בכתב.

איתן כבל: מה שלא יהיה בכתב אני לא יודע להתייחס אליו.

איתן כבל: על כל העניינים שיוליה מלינובסקי העלתה אני מבקש תשובות מפורטות בתוך שבועיים, שנקבל אותן בצורה מסודרת כאן.

איתן כבל: זה יהיה חלק מן המסקנות שהוועדה תניח על שולחן הכנסת, כדי שהדברים האלה יהיו ברורים.

איתן כבל: אני לא רוצה שזה יישאר בגדר: היא אמרה, השר אמר לה, אתה אמרת, וכל אחד הלך לדרכו.

איתן כבל: אני רוצה שנדע באמת שגידרנו את העניין הזה.

<רונן כהן: ושלא יִשְנֶה.

יוליה מלינובסקי: כל הכבוד לך, כבוד היושב-ראש.

יוליה מלינובסקי: בגלל חוסר הזמן ניסיתי לקצר את דבריי.

איתן כבל: אמרת מצוין.

יוליה מלינובסקי: התוכנית הזאת לקויה בחסר, יש בה המון עיוותים נוספים.

יוליה מלינובסקי: אעלה הכול על הכתב.

יוליה מלינובסקי: יש למשל עניין מצחיק, שכדי לזכות בסיוע אסור שתפספס אפילו תשלום אחד.

יוליה מלינובסקי: אם בשל מחסור בכסף פספסת תשלום משכנתה אחד – לא מגיע לך סיוע.

יוליה מלינובסקי: אין בכך היגיון.

נורית קורן: צריך לעשות את זה חצי שנה.

איתן כבל: אני מניח שיש עיוותים נוספים.

יוליה מלינובסקי: אעלה הכול על הכתב ואעביר לוועדה.

יוליה מלינובסקי: אני מבקשת מכם כבר עכשיו לא לחכות עד שתקבלו את כל המידע מן הבנקים.

יוליה מלינובסקי: אתם כמשרד כבר עכשיו יכולים לצאת למסע פרסום ולקרוא לאנשים לפנות אליכם ביוזמתם.

יוליה מלינובסקי: תתכוננו בהקדם.

יוליה מלינובסקי: יש לכם היום רק שתי מוקדניות בשפה הרוסית.

יוליה מלינובסקי: תוסיפו עוד מוקדנית בשפה הרוסית.

יוליה מלינובסקי: אדוני היושב-ראש, אני פשוט בדקתי את כל הנושא הזה.

יוליה מלינובסקי: לא לחכות עד חודש מאי שייצאו מכתבים.

יוליה מלינובסקי: כבר עכשיו צריך לפנות לציבור דרך אמצעי התקשורת המקובלים לציבור הזה.

יוליה מלינובסקי: היום במוקד הפניות שלהם יש רק שתי עובדות שבקושי מסתדרות שם ומבינות אחת את השנייה.

יוליה מלינובסקי: אני האזנתי לשיחות, עשיתי עבודת בלשות.

יוליה מלינובסקי: צריך לבדוק את ההליך, כי אדם פנה אל המוקד ואמרו לו: כן, תשלח לנו מכתבים, אבל שלחו במקביל פניות לבנקים ולביטוח לאומי וכבר חודשיים מחכים לתשובות.

יוליה מלינובסקי: אתם צריכים לבדוק את עצמכם.

יוליה מלינובסקי: אז קודם כול ליזום הליך כבר עכשיו, את הפרסום, לאפשר לאנשים לפנות ביוזמתם אליכם, להיערך בהקדם במוקד שלכם ובכל המערכות שלכם, ואז במאי כשתצליבו נתונים תוכלו לצאת במכתבים.

יוליה מלינובסקי: אני עומדת לרשותכם.

יוליה מלינובסקי: אעשה סיכום לוועדה ואעביר לך.

יוליה מלינובסקי: אני מזמינה אותך, רונן כהן, להיפגש איתי ונחשוב ביחד.

נורית קורן: צריך לעשות פרסום, יש היום את ערוץ 98, יש תוכניות רדיו, יש כל-כך הרבה דברים שהם אמצעים זולים, וכמובן אפשר לפרסם גם באינטרנט.

איתן כבל: אני מבקש לסכם: 1) הוועדה תובעת ממשרד הבינוי והשיכון להביא לידיעת הקשישים הנזקקים מידע בשפות השונות, ובעיקר בשפה הרוסית, בעניין זכאותם לקבל השתתפות בהחזרי המשכנתה וליזום פרויקט להסברה.

איתן כבל: 2) הוועדה מבקשת מבנק ישראל, שנציגיו הוזמנו לישיבה ולא הגיעו, לפנות אל הבנקים ולהבטיח כי יעבירו נתונים על קשישים זכאים בהתאם לרשימות אלו.

<רונן כהן: הם כבר עשו את זה.

איתן כבל: אם עשו, עשו.

איתן כבל: 3) הוועדה דורשת כי המשרד יעביר הודעות לכל הקשישים הזכאים.

איתן כבל: תודה רבה.

איתן כבל: הישיבה נעולה.